भारत सरकार
रेल मंत्रालय

राज्‍य सभा
09.03.2018 के
अतारांकित प्रश्‍न सं. 1755 का उत्‍तर

सवारी गाड़ियों का समय पर आना-जाना सुनिश्चित करने के लिए कदम
1755. श्रीमती जया बच्चनः 
क्या रेल मंत्री यह बताने की कृपा करेंगे किः
(क) 	क्या सरकार ने यात्री रेलगाड़ियों के नियमित तौर पर विलंब होने पर ध्यान दिया है तथा इसके क्या कारण हैं;
(ख) 	क्या सरकार ने रेलगाड़ियों के समयबद्ध परिचालन को सुनिश्चित करने के लिए यात्री रेलगाड़ियों की समय-सारिणी को संशोधित करने की कोई पहल की है तथा तत्संबंधी ब्यौरा क्या है;
(ग) 	यात्री रेलगाड़ियों के प्रचालन में समयबद्धता सुनिश्चित करने के लिए सरकार द्वारा उठाए गए कदमों का ब्यौरा क्या है, और इस संबंध में अब तक हासिल परिणामों का ब्यौरा क्या है; और
(घ) 	क्या सरकार की रेलगाड़ियों में विलंब होने के कारण यात्रियों को होने वाले समय के नुकसान हेतु उन्हें धन-वापसी/क्षतिपूर्ति करने की कोई योजना शुरू करने की योजना है, यदि हां, तो तत्संबंधी ब्यौरा क्या है; यदि नहीं, तो इसके क्या कारण हैं?
उत्‍तर
रेल मंत्रालय में राज्‍य मंत्री (श्री राजेन गोहांई)
(क): जी हां। (क) भारतीय रेल द्वारा रेलगाड़ियों के समयपालन को सर्वोच्च प्राथमिकता दी जाती है। बहरहाल, कई बार कुछ गाड़ियां, न केवल अपने आंतरिक कार्यों से संबंधित कारकों के कारण देरी से चलती हैं, बल्कि बाहरी कारकों के कारण भी विलंब से चलती हैं, जो रेलवे के नियंत्रण से बाहर हैं। परिसंपत्ति विफलताओं के अलावा, बढ़ते हुए यात्री और माल यातायात के कारण लाइन क्षमता और टर्मिनल क्षमता की बाधाएं, प्रतिकूल मौसमी परिस्थितियां (कोहरा, बारिश, दरारें), अनिरंतर प्राकृतिक आपदाओं जैसे बाढ़, चक्रवात, भारी बारिश, भारतीय रेल नेटवर्क में समपार वाले फाटकों पर भारी सड़क यातायात, बहुआयामी कानून और व्यवस्था संबंधी समस्याएं, रेलवे परिसंपत्तियों की चोरी जैसी शरारती गतिविधियों, खंड के बीच मवेशियों और मनुष्यों के कुचले जाने के मामले आदि जैसे कारक होते हैं। गाड़ी चालन और समयपालन में सुधार करने के लिए प्रयासों की निगरानी करना एक सतत प्रक्रिया है। रेलवे को हुई मौद्रिक हानि की गणना किसी गाड़ी के देरी से चलने के समयपालन के आधार पर नहीं की जाती है। 
(ख) से (ग) भारतीय रेल यात्री गाड़ियों की समय-सारणी में संशोधन करके गाड़ियों के समयबद्ध चालन को सर्वोच्च प्राथमिकता देती है। साथ ही, समयपालन में सुधार के लिए विभिन्न उपाय किए गए हैं जैसे परिसंपत्ति की विफलता को न्यूनतम करने के लिए परिसंपत्तियों के निवारक अनुरक्षण की प्राथमिकता का निर्धारण, स्टेशनों पर अतिरिक्त लूप लाइनों का निर्माण दोहरीकरण, तीसरी लाइन गलियारों का निर्माण, करके क्षमता संवर्धन परियोजनाएं, स्वचालित सिगनल प्रणाली, समपारों के स्थान पर कम ऊंचाई वाले सब- वे, निचले रेल पुलों और ऊपरी रेल पुलों आदि का निर्माण। इसके अलावा, समय-समय पर समयपालन अभियान चलाए जाते हैं और गाड़ी परिचालन में जुड़े कर्मचारियों को संवेदनशील बनाया जाता है। इसके अतिरिक्त, क्षेत्रीय रेलों को कानून एवं व्यवस्था संबंधी समस्याओं से निपटने के लिए राज्यों के सिविल और पुलिस प्राधिकारियों के साथ बेहतर समन्वय स्थापित करने की सलाह दी गई है। हालांकि, गाड़ी चालन की निगरानी और समयपालन में सुधार के प्रयास करना एक सतत प्रक्रिया है।
(घ) यात्रा के आरंभिक स्टेशन से गाड़ी के निर्धारित प्रस्थान के तीन घंटे से अधिक समय तक देर से चलने के कारण यदि यात्रा नहीं की जाती, तो पूरे किराए की धन वापसी की जाती है।

